ทุนสำรองประเทศเพิ่ม 1,700 ล้านเหรียญสหรัฐ
ธปท.เผยทุนสำรองประเทศเพิ่ม 1,700 ล้านเหรียญสหรัฐ มาอยู่ที่ระดับ 1.601 แสนล้านเหรียญสหรัฐ หลังสัดส่วนสินทรัพย์สกุลอื่นและทองคำมีมูลค่ามากขึ้น
5 ก.พ. 2559

ธปท.เผยทุนสำรองประเทศเพิ่ม 1,700 ล้านเหรียญสหรัฐ มาอยู่ที่ระดับ 1.601 แสนล้านเหรียญสหรัฐ หลังสัดส่วนสินทรัพย์สกุลอื่นและทองคำมีมูลค่ามากขึ้น
เมื่อวันที่ 5 ก.พ.2559 ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 29 ม.ค.ที่ผ่านมาว่า อยู่ที่ระดับ 1.601 แสนล้านเหรียญสหรัฐ หรือ ประมาณ 5.724 ล้านล้านบาท เพิ่มขึ้นจากสัปดาห์ก่อนหน้า 1,700 ล้านเหรียญสหรัฐ หรือประมาณ 6.06 หมื่นล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.62 บาท/เหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 9,200 ล้านเหรียญสหรัฐ ลดลงจากสัปดาห์ก่อนหน้า 400 ล้านเหรียญสหรัฐ ทำให้ทุนสำรองระหว่างประเทศสุทธิในปัจจุบันอยู่ที่ระดับ 1.693 แสนล้านเหรียญสหรัฐ
นักวิเคราะห์ตลาดเงิน ระบุว่า สาเหตุที่ทุนสำรองประเทศเพิ่มขึ้นน่าจะเป็นผลจากสัดส่วนการถือสินทรัพย์ในรูปสกุลเงินตราต่างประเทศอื่นๆที่มิใช่เงินเหรียญสหรัฐมากขึ้นและสกุลเหล่านั้นยังแข็งค่าขึ้นเมื่อเทียบกับเงินเหรียญสหรัฐในช่วงนั้น ทำให้เมื่อตีมูลค่าทุนสำรองเป็นเงินเหรียญสหรัฐแล้วเพิ่มขึ้น  ไม่ว่าเงินเยน ยุโร บวกกับทองคำที่ถืออยู่ในสินทรัพย์ทุนสำรองก็เพิ่มขึ้นด้วย
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.652 ล้านล้านบาท เพิ่มขึ้นจากสัปดาห์ก่อนหน้า 7.8 หมื่นล้านบาท สะท้อนสภาพคล่องเงินสดในระบบที่เพิ่มขึ้น ส่วนหนึ่งเพราะธนาคารพาณิชย์มีการสำรองเงินสดไว้ล่วงหน้าเพื่อรองรับความต้องการใช้จ่ายในเทศกาลตรุษจีนในวันที่ 8 ก.พ.นี้